b'\n_START_ARTICLE_\nGestagenai\n_START_PARAGRAPH_\nGestagenai (arba progestagenai; lot. gesto \xe2\x80\x93 ne\xc5\xa1ioti, b\xc5\xabti n\xc4\x97\xc5\xa1\xc4\x8diai + gr. genes \xe2\x80\x93 gimdantis, gaminantis) \xe2\x80\x93 tai nat\xc5\xabrali\xc5\xb3 ir sintetini\xc5\xb3 hormon\xc5\xb3 grup\xc4\x97, kurie turi pana\xc5\xa1\xc5\xb3 biologin\xc4\xaf poveik\xc4\xaf kaip ir progesteronas. Jie stabdo liuteinizuojan\xc4\x8dio hormono gamyb\xc4\x85, skatina folikulino sekrecij\xc4\x85 i\xc5\xa1 hipofiz\xc4\x97s, turi \xc4\xaftakos gimdos gleivin\xc4\x97s proliferacijai, estrogen\xc5\xb3 apykaitai (stiprina estradiolio virtim\xc4\x85 estronu ir estrioliu), atpalaiduoja gimdos raumenis, slopina kiau\xc5\xa1intaki\xc5\xb3 susitraukimus. Jei organizme daug estrogen\xc5\xb3, gestagenai stiprina trofinius procesus kiau\xc5\xa1intakiuose, stimuliuoja kr\xc5\xabt\xc5\xb3 liaukinio audinio vystym\xc4\x85si, paruo\xc5\xa1ia kr\xc5\xabtis laktacijai. m\xc4\x97nesini\xc5\xb3 ciklas._NEWLINE_Skirtingais moters gyvenimo laikotarpiais gestagenai \xc4\xafvairiai veikia dauginimosi sistem\xc4\x85. Gestagen\xc5\xb3 stoka yra viena i\xc5\xa1 da\xc5\xbeniausi\xc5\xb3 nevaisingumo, moters ciklo sutrikim\xc5\xb3 ir staigaus persileidimo prie\xc5\xbeas\xc4\x8di\xc5\xb3. Kaip vaistai jie yra skiriami esant lytini\xc5\xb3 organ\xc5\xb3 funkcijos sutrikimams, nepakankamai progesterono sekrecijai i\xc5\xa1 geltonk\xc5\xabnio, placentos hormoniniam nepakankamumui, m\xc4\x97nesini\xc5\xb3 sutrikimams (amenor\xc4\x97ja, algomenor\xc4\x97ja), gydomas lytini\xc5\xb3 organ\xc5\xb3 nei\xc5\xa1sivystymas ir nevaisingumas, lytini\xc5\xb3 organ\xc5\xb3 augliai ir kt. Ma\xc5\xbeos gestagen\xc5\xb3 doz\xc4\x97s gali sukelti ovuliacij\xc4\x85. Ta\xc4\x8diau gestagen\xc5\xb3 negalima vartoti esant lytini\xc5\xb3 organ\xc5\xb3 u\xc5\xbedegimams, pirmojoje moters ciklo faz\xc4\x97je ir kt. \xc5\xa0alutiniai poveikiai: drusk\xc5\xb3 ir vandens apykaitos organizme sutrikimai, maskulinizacija (vyri\xc5\xa1k\xc5\xb3 po\xc5\xbeymi\xc5\xb3 atsiradimas).'